**НАРОДНО ЧИТАЛИЩЕ „КИТКА-2008“**

с.Бърложница, общ.Сливница, обл.Софийска

**О Т Ч Е Т**

за

 **осъществените читалищни дейности през изминалата 2021 г.**

 Народно читалище „Китка-2008“ продължава да има важно значение в обществения живот на селото. С дейността си настоятелството успя да приобщи хората към събиране, съхраняване и възпроизвеждане обичаите и традициите на бърложчани, а децата в любов към родния край и съхраняване на родовата памет.

 За постигне тази цел читалището извършва основни дейности, като: поддържа читалня с книги и списания от дарения; организира тържества, чествания, благотворителни вечери; събира и разпространява знания за родния край; организира детски конкурси и изложби; активно работи с подрастващите „Детска работилничка“; клуб „Здраве“; съхранява и обновява Етнографска сбирка.

 Срещите и празниците, които проведохме бяха при стриктно спазване на въведените противоепидемични мерки на територията на Република България.

 Очакваният от жените празник Бабинден, както винаги премина с много радост и веселие. Боянова поздрави жените, пожела им здраве, дълголетие, спокойствие и дните им да бъдат изпълнени с радост и надежда за добро. Бабите почерпиха за здравето на внуци и правнуци. Заредиха се спомени от миналото, смях и много песни.

 На 19 февруари отбелязахме 148 години от обесването на Апостола на свободата Васил Левски. Преклонихме се пред делото на този смел българин, който продължава да ни вдъхновява и да бъде пример как се живее достойно. Епохите минават и отминават, раждат се и умират, а обесения Апостол е жив. Наследството, което остави на идните поколения никога не трябва да бъде забравено. Трябват да бъдат помнени и припомняни постоянно. Най-добрият начин да почетем най-великия герой на нашата история е да помним за какви ценности, за каква мечта, за какво бъдеще е умрял Левски и да ги осъществим и съхраним: свобода, справедливост и равноправие.

 На Националният празник, 3 март, се включихме в Шестата общобългарска инициатива у нас и по света „Пробуждане с хоро“, заедно да изградим мост на хорото по целия свят и да запазим живия дух на България. С инициативност и позитивна енергия заедно от най-малките до най-възрастните сътворихме вълнуващ празник. Началото беше дадено в 12.00 ч. с химна на Република България. След вълнуващото слово на Боянова, с трибагреник в ръка Симона поведе хорото, извиха се кръшни хора. Най-малките Катерина, Ния, Бояна, Кристиян и братчетата Георги, Ивайло и Николай, поднесоха цветя пред паметната плоча на загиналите бърложчани във войните, а след това рецитираха стихотворения и пяха песни за празника. Заснехме вдъхновяващо видео, което се излъчи в социалните мрежи Facebook, Youtube и в сайта на „Сдружение Азбукари“.

 Настоятелството и членове на читалището, по повод Седмицата на гората /01-07 Април/ и Международния ден на Земята /22 Април/, засадиха декоративни и плодни дръвчета; цъфтящи и вечнозелени храсти; много и различни цветя; около площада на селото, детската площадка и в двора на храм „Св.Петка“, дарени от: Институт по декоративни и лечебни растения-София; Декоративен разсадник „Зелена пролет“- с. Негован и от други фирми. Областният управител на Софийска област, г-н Тодоров, откликна на нашето искане и с негово съдействие получихме 40 бр. акация. Благодарим на дарителите, които подкрепиха нашата инициатива, с което ще спомогнем за опазване и подобряване на околната среда в селото.

 Активно в засаждането участваха: Милчо, Димитър, Даниела, Симеон, Ганчо, Веселинка, Теменужка, Валентина, Иванка, Боян, Рангел, Илия, Малинка. Осъзнавайки, че дърветата променят съществено мястото, в което живеем: смекчават климата, пречистват въздуха, запазват и подобряват водата; ще продължим да осъществяваме нашата благародна кауза: да облагородяваме родното място, където сме родени и живеем, да се погрижим за бъдещето на нашите деца и внуци.

На прага на пролетта, с изложба на традиционен обреден хляб, вкусни козунаци и шарени яйца, посрещнахме един от най-святите и големи празници в християнската религия - Великден, който всяка година озарява дома на българското семейство. Модерните времена, в които днес живеем, са много различни, но все пак традиционните елементи от миналото са се запазили в голяма степен – яйцата да се боядисват в четвъртък или събота, на трапезата да има козунак и агнешко, да се ходи на църква, хората да се пременят в нови дрехи, да не се работи по великденските празници.

 На 2 юни пред Паметната плоча на загиналите бърложчани във войните поднесохме цветя и отдадохме почит на подвига на Христо Ботев и на загиналите за свободата и независимостта на България. Чухме сирените и се преклонихме пред паметта на героите. На този ден, независимо къде се намираме, щом носим в съзнанието си образите на Ботев, на Левски и на останалите герои, положили костите си в името на Родината, ние ще останем българи докрай.

25 юни **-** Русалски петък, празник на храм „Св.Петка“ и на селото. Миряни от селото, околните села и гости, изпълниха храмовия двор, за да посрещнат празника. Закъкриха два казана с традиционното агнешко и боб. Отслужи се Водосвет и беше раздаден курбан за здраве. Читалищното и църковното настоятелство работят съвместно, за доброто състояние на храма, за да го съхраним като истинска християнска крепост – символ на нашата вяра.

На 16 август, отбелязахме 135 г. от рождението на голямата българска поетеса и преводачка Дора Габе, с литературно четене на любими стихове от авторката.

 Празниците на един народ са образ на неговата национална идентичност. Такъв празник за нас е 6 септември – Съединението на България с Източна Румелия. Ден, който събира в едно националните въжделения за единство и независимост; ден, в който свеждаме глави пред героите на Съединението, с ясното съзнание да бъдем достойни, да бъдем единни, да бъдем българи.

 На 25 септември, насред село на мегдана, чествахме 13 г. от учредяване на читалището и 113 години Независима България. Празника започна с кратко слово и приветствие от г-жа Боянова. Мегданът беше огласен от весела детска глъчка, музика и песни – празнуваха бърложчани, нашите приятели и гости. Гост на празника беше и г-н Миланов – председател на ОбС-Сливница. Тази година присъстващите се насладиха не само на богатата фолклорна програма, имаше изложба на автентични носии, а кулинарните изненади надминаха всички очаквания. Изложба на обредни хлябове, традиционни празнични ястия, баници и сладкиши предизвикаха възхищение и благодарност. Гостите вкусиха и от традиционния качамак. За още по-доброто настроение на празнуващите свириха и пяха Иван Йосифов и приятели. На хорото се събраха мало и голямо, извиха се кръшни хора, водени от Симона и Сандрина, нагиздени със сребровезани литаци и изпъстрени с шевици ризи. В минутите на отдих се включиха и самодейци от читалището, баба Дани с малките помощници Бояна, Кристиян, Дамян и Петър. Имаше и специален щанд „Есенно изобилие“, с богат асортимент от плодове, зеленчуци и цветя произведени от бърложчани. Стари и млади се повеселиха на народните хора и хубавата народна песен.

Отбелязахме 1 октомври, Международния ден на възрастните хора**.** Поговорихме за техния принос към обществото; за времето, в което живеем, и за живота и предизвикателствата в малките села.

На 14 октомври, Петковден, с миряните от селото почитаме Преподобна Параскева Петка Търновска, чието име носи храма ни. Имаше топла питка, вкусни баници, жито и сладкиши. Поставихме цветя пред иконата и всеки запали свещичка за здраве.

1 ноември - отдадохме заслужената признателност към народните будители. Беше отделено подобаващо място и на будители от нашето село.

 Тъй като не можахме да проведем традиционната **„**Коледа сприятели“–общоселски празник, събрахме се на предпразнична коледна наздравица с чаша греяно вино. Настоятелството и членове на читалището подготвиха подаръчни торбички с много лакомства, плодове, дрехи и играчки, с които зарадвахме децата-сираци от нашето село.

Клуб „Здраве“ реализира разнообразни дейности, включващи проучване на здравните потребности на възрастните хора, защото здравето е най-важният фактор, който ни прави щастливи.

 Деца от „Детската работилничка“ се включиха в една благародна надпревара, в основата на която стоят претворяване на кулинарните български традиции. Взеха участие в Национален конкурс за рисунка и литературна творба на кулинарна тематика „Рецептите на баба“, организиран от Асоциация за развитие на изкуствата и занаятите – А.Р.И.З-7, с подкрепата на Националния дворец на децата в София. Началото на конкурса беше м.януари, а крайния срок на 31 март 2021г. В конкурса със свои рисунки участваха: Виктория , Бояна, Симона, Никол. След приключване на конкурса децата получиха грамоти за участие, а председателя на читалището за ръководител. Децатаса много ентусиазирани и работят активно, при възможност, участват с желание в провежданите мерориятия.

 Настоятелството се стреми да бъде близко до хората и да им бъде полезно. За бележити дати и годишнини, традиционни празници и обичаи, за християнски празници от църковния календар, съвместно с църковното настоятелство се подготвя информация, каква е била традицията и как задружно са празнували нашите предци.

 Читалището има страница в социалната мрежа „Фейсбук“ и там публикуваме много снимков и текстови материали от живота и дейността ни.

 Винаги в срок сме подавали информация, изисквана от Министерство на културата, Регионалния център и Общинската адмнистрация.

 През изминалата година читалищното настоятелство е провело 12 заседания и 1 общо отчетно събрание.

 За финансиране на дейността си сме изпозвали средства от държавната субсидия, членски внос и дарения. Всички разходи са извършени с решение на читалищното настоятелство, финансовите документи са редовни и се съхраняват по надлежен ред.

 Съхраняването и предаването на традициите за следващите поколения ще си остане основна цел в дейността на читалището. Да поддържаме живи традициите в селото и осъществяваме събирателна дейност, предмети и снимки, оръдия на труда, непознати на младото поколение, с които обогатяваме Етнографската сбирка.

 Читалището е средище на празненства и чествания, тук се пази родовата памет, тук са корените, тук е бита и традицията, тук идват хората, защото читалището се стреми да направи по-красив делника и да изпълни със съдържание празниците на бърложчани.

 Председател:

 Веселинка Боянова